Mange faktorer påvirker kvaliteten og anvendeligheden af de surveydata, vi indsamler. Spørgeskemaets design og indsamlingsmetoden er de vigtigste. Mange studier har undersøgt designets betydning, dog primært i USA, og har fundet signifikante svarforskelle afhængigt af skemaets design. Betydningen af designet kan eksempelvis vedrøre brugen eller fraværet af en ’ved ikke’-kategori eller en ’midter’-kategori, rækkefølgen af svarmuligheder, samt formulering af henholdsvis spørgsmål og svar.
For kvalitet er også indsamlingsmetode centralt. Indsamlingsmetoderne bliver flere og flere, hvor specielt brugen af web og paneler vinder frem, da de er relativt billige og let tilgængelige. Effekterne af brugen af paneler på datakvaliteten ved vi dog ikke så meget om endnu.